SPA คาดรายได้ปีนี้แตะ 500 ลบ. เดินหน้าขยายสาขาต่อเนื่อง
SPA คาดรายได้ปีนี้แตะ 500 ลบ. เดินหน้าขยายสาขาต่อเนื่อง ตั้งเป้าสิ้นปีนี้มีสปาทั้งหมด 21 สาขา 
14 ส.ค. 2558

นายวิบูลย์ อุตสาหจิต ประธานเจ้าหน้าที่บริหาร บริษัท สยามเวลเนสกรุ๊ป จำกัด (มหาชน) หรือ SPA เปิดเผยว่า บริษัทคาดว่ารายได้ปี 58 สามารถแตะหลัก 500 ล้านบาท เติบโตขึ้นจากรายได้ปีที่แล้วที่มีรายได้รวม 343 ล้านบาท หลังจากได้ ปิดดีลเทคฯ บ้านสวน มาสสาจ สปาระดับ 3 ดาว จำนวน 4 สาขาและมีการเติบโต ของรายได้ของแต่ละสาขาอย่างต่อเนื่อง ทั้งสาขาเดิม (Same Store Growth) และสาขาที่เปิดใหม่ (Expansion Growth) โดยสาขาที่จะเปิดดำเนินการถัดไปคือ Let’s Relax สาขาถนนคนเดิน ท่าแพ ซึ่งจะเปิดให้บริการ 28 สิงหาคม
สำหรับแผนการดำเนินงานในครึ่งปีหลัง บริษัทยังคงเน้นกลยุทธ์ขยายฐานลูกค้า เพิ่มยอดขายต่อ ลูกค้าผ่านการขายผลิตภัณฑ์สปา และเร่งขยายสาขาเพิ่ม โดยภายในสิ้นปีนี้ บริษัทคาดว่าจะมีสปาทั้งหมด 21 สาขา แบ่งเป็น ระรินจินดา เวลเนส สปา จำนวน 3 สาขา Let’s Relax จำนวน14 สาขา และ Baan Suan Massage จำนวน 4 สาขา